Saam vir Jesus!-Vrouekonferensie | Voelgoed
Saam vir Jesus!-Vrouekonferensie
Wanneer 1 000 vroue wat glo uit 100 gemeentes saamkom rondom Jesus, is daar enorme krag!
Bo dit alles moet julle mekaar liefhê. Dit is die band wat julle tot volmaakte eenheid saambind. - Kolossense 3:14
Luister sáám na Stephan Joubert oor wat Kolossense ons leer. Dit is tyd dat ons ophou om vinger te wys na mekaar en omstandighede te blameer en eerder kyk na die Een wat die ware rigting bepaal, die Een wat ons saambind. Ons is een in Christus en kan nie toelaat dat die boodskap van God se liefde vir almal in die geraas verlore raak nie.
Sáám met Liesel Krause-Wiid gaan ons 'n bietjie selfondersoek doen en sáám bid oor daardie dinge in ons lewens wat ons verdeel. Jy kan eers volkome vrede en geluk ondervind wanneer Jesus in beheer van elke aspek van jou lewe is. Wat is daardie ding wat jy dalk al jare met jou saamdra wat maak dat jy vooroordele het en mense wantrou? Wat beteken dit om jou vyand lief te hê? Dis maklik om jou vriende lief te hê, maar dis wanneer jy dié liefhet wat nie soos jy is nie dat die wêreld regop sit.
Elke vrou het 'n unieke storie. Dink na oor jou lewe – daar is stories van suksesse en stories van teleurstellings. Tog is al daardie stories ingeskryf by God se storie; Hy sien altyd die groter prentjie! Ons getuig saam met Jenna-Leigh Bilong oor die stories wat ons saambind en gesond maak, en praat 'n bietjie oor die stories wat ons verdeel.
Die hoogtepunt van die oggend is waar ons vir die hele wêreld wys hoe ons sáámstaan! 'n Duisend vroue gaan 'n kruis uitspel, wat met 'n drone uit die lug afgeneem word. Daar is 'n groot krag in saamwees. Met hierdie konferensie wil ons 'n stroom begin met vroue wat daarna terugkeer na hulle huis, werk en vriendekring met veranderde harte. Staan op en staan saam vir Jesus!